  Майя Бывальцева Россиысь школаосты быдтӥсьёс литературая йылпумъян сочинениез 7-тӥ толсуре гожтозы. 21-тӥ шуркынмонэ со сярысь ивортэ Удмуртиысь Дышетонъя но тодосъя министерство. Тодэ вайытом, йылпумъян сочинение огъя кун экзаменъёсы лэзён луэ. Ӵектӥсько азьвыл ик тодмо 5 ӧръёсъя 5 темаос. Таяз арын со «Разум и чувство», «Честь и бесчестие», «Победа и поражение», «Опыт и ошибки», «Дружба и вражда». Рос-просгес тодыны луоз экзамен азьын гинэ, ӵектэм темаос пӧлысь одӥгзэ бырйыса. Кылем арын Удмуртиысь дышетскисьёслы таӵе юанъёс ӵектӥзы: «Соглаш-а тӥ Шекспирлэн вераменыз: «Синмаськыны луэ чеберезлы, нош яратыны лулупушез гинэ?», «Кыӵе юртэ выльысь но выльысь лыктэм потэ?», «Мар юрттэ улон сюрес вылын йыромонлэсь утиськыны?», «Малы дырез ыштон берыктонтэм ыштонэн лыдъяське?» но «Юрттэ-а книга адямилы ассэ умойгес валаны?». Ужъёсты кӧня ке ӧръёсъя дунъяло, озьы пиналъёс «зачёт» яке «незачёт» басьто. Ужзы умой дунъет ӧз ке басьты, дышетскисьёс сочинение выльысь гожтыны быгато 1-тӥ тулыспалэ, соку но ӧз пӧрмы ке, 3-тӥ куартолэзе луонлык сётӥське на. 2015-тӥ арын, кылсярысь, толсуре «незачёт» басьтӥзы Ижкарысь 41 дышетскисьёс, но ватсаса висъям нуналъёсы соос быгатӥзы умой гожтыны. Со сяна, умой гожтэм сочинение — со огъя кун экзаменъёсы лэзён, вылӥ дышетсконниосысь куд-ог факультетъёс абитуриентъёслы со понна ватсаса баллъёс сётыны быгато (ЕГЭ дыръя люкам баллъёс борды дасозь баллъёс). Министерствоын пусъё, йылпумъян сочинениез гожтыны быгато школаез азьвыл быдтэмъёс но. Нош ляб тазалыко пиналъёслэн сое изложениен воштыны луонлыксы вань. Тегъёс: Дышетон Ижкар Удмуртия Россия экзамен пиналъёс школаос  